En gruppe rumænske tricktyve havde været på rov i flere forskellige supermarkeder, men Cecilie fandt sig ikke i det længere. Nu er de anholdt

Har du oplevet noget lignende? Tip os på 1224@eb.dk eller sms/mms på 1224 (alm. takst)

Den 22-årige Fakta-medarbjeder Cecilie Kaae Lundqvist havde fået nok.

Derfor tog hun for 16 dage siden sagen i egen hånd, da hun pludselig genkendte en gruppe tricktyve i den butik, hvor søsteren arbejder.

Politiet bekræfter over for Lokalavisen, at to personer nu er anholdt og sigtet for flere forhold, men historien startede allerede d. 8 december.

Her var Cecilie Kaae Lundqvist på arbejde i Fakta i Horsens, da en ældre mand blev udsat for et tricktyve.

- Vi har fået at vide, at tyvene stjal 15.000 kroner fra ham. Han var virkelig ked af det efterfølgende, og jeg blev virkelig gal, siger Cecilie Kaae Lundqvist til Ekstra Bladet.

Stoppede aggressive tyve

Men den 22-årige kvinde har senere fået 'hævn'.

Bare fire dage efter var Cecilie Kaae Lundqvist på besøg i en anden Fakta-butik i Hørning, hvor lillesøsteren arbejdede. Og her opdagede hun de tricktyve, der også befandt sig i hendes egen Fakta, da den ældre mand angiveligt blevet franarret 15.000 kroner.

- Jeg kunne genkende dem med det sammen, men de forlod hurtigt butikken. Vi besluttede os for at følge efter dem, og de gik ind i den nærliggende SuperBrugsen. Her skyndte jeg mig op til kassen, for at fortælle medarbejderne hvem de var, siger Cecilie Kaae Lundqvist.

Cecilie sammen med sin søster, der også var til stede, da tyvene blev anholdt (Foto: Privat)

Og så gik den vilde jagt ellers. Brugsomdeleren sendte to medarbejdere sammen med Cecilie ud efter tricktyvene, der nu var flygtet.

- De havde opdaget, at vi var efter dem. Derfor forsøgte vi at stoppe dem, mens vi havde politiet i røret, men de ville videre med bussen. Vi sagde, at de ikke skulle med den og spærrede vejen for dem, ligesom vi fortalte buschaufføren, hvad der var sket. Han nægtede at tage dem med og kørte videre.

- Bagefter blev de ret aggressive. Men både manden og kvinden var kun 150 centimeter høje, så jeg kunne ikke rigtig tage dem seriøst. De blev ikke voldelige eller noget, men pludselig kunne vi høre sirenerne, siger Cecilie Kaae Lundqvist

Jeg bliver vred

Ifølge den unge kvinde fra Horsens var der også en tredje tricktyv, der skulle have samlet dem op, men han kørte hurtigt væk.

- Jeg fik dog noteret nummerpladen, og den gav jeg videre til politiet, da de kom frem, siger Cecilie Kaae Lundqvist til Ekstra Bladet.

Politiet dukkede op kort efter, og fik hurtigt anholdt de to personer.

Lokalavisen har efterfølgende kontaktet Sydøstjyllands Politi, der bekræfter, at der var tale om to rumænske personer på 21 og 26 år. De er begge blevet varetægtsfængslet frem til 28 december.

- Vi er i gang med at efterforske om der er yderligere forhold på dem. Vi oplever i hele politikredsen temmelig mange anmeldelser af de her tyverier, der foregår efter næsten samme mønster hver gang, siger politikommissær Torben Rungstrøm til Lokalavisen Skanderborg.

- Hvad fik dig selv til at tage i egen hånd?

- Et eller andet sted, så var jeg blevet rigtig, rigtig gal på de her ældre menneskers vegne. Der kommer sådan nogle skide tricktyve, der tror, at de skal have ældre menneskers penge. Det gør mig sgu sur. Derfor tænkte jeg, at jeg havde chancen, fordi der var to andre drenge med mig. Hvis jeg var alene, så havde jeg nok ikke gjort det

- Det var alligevel lidt grænseoverskridende, men jeg tænkte 'fandeme nej'. Nu skal de have lov til at betale, for de ting, de har gjort, siger Cecilie Kaae Lundqvist til Ekstra Bladet.

Har du oplevet noget lignende? Tip os på 1224@eb.dk eller sms/mms på 1224 (alm. takst)